1 Februarie - Die Here kom weer!. - Jan van der Watt - www.bybelkennis.co.za
by Mitch Kalp · Published 01/02/2017 · Updated 27/01/2017
Mat 24:29-51 (fokus 24:37-44)
‘Dit is nie presies seker wanneer die Seun gaan kom nie, maar wanneer dit gebeur, moet julle reg wees.’ (24:44)
Die vroeë Christene het mekaar soms gegroet met ‘n Aramese woord “Maranata”. Dit was bietjie dubbelsinnig, want afhangende van hoe ‘n mens die woord uitspreek, kan die woord beteken: “Die Here kom” of “Here, kom!” So het hulle mekaar elke dag herinner dat die Here enige dag kan kom; meer nog, dat hulle ook daarna uitsien dat die Here gou moet kom.
Met daardie verwagting moet ons as Christene vandag ook leef… wagtend op die Here wat enige tyd weer kan kom. En as Hy kom moet Hy jou op die regte plek kry en moet jy met die regte dinge besig wees. Ja, jy moet reg wees as die Here weer kom (24:45-47).
Die besef laat ‘n mens anders na die lewe kyk. Wat jy elke dag doen moet al klein stukkies hemel hier op aarde wees… stukkies ‘hemel’ omdat elke ding wat jy doen die Here bly behoort te maak. Dit moet een toets deurstaan: sal die Here gelukkig wees as Hy kom en Hy kry my hiermee besig? Sal Hy saam met my oor die grappie kan lag wat ek besig is om te vertel, of sal hy tuis voel op die plek waar ek op daardie oomblik is?
En dit laat ‘n mens anders dink oor wat jy doen en sê, want as jy die toets deurstaan is jy gereed… Dan kan jy ook ander groet deur elke dag te sê: Maranata!